ເປັນທີ່ຄາດກັນວ່າ ຈະມີການປະກາດ ຜົນການນັບຄະແນນສຽງ ຂັ້ນສຸດທ້າຍ ໃນການເລືອກຕັ້ງຢູ່ອີຣັກ ໃນວັນສຸກມື້ນີ້
ຂ່າວສຳຄັນອື່ນໆ: ທະຫານ 5 ຄົນ ແລະພວກຫົວຮຸນແຮງ 21 ຄົນ ເສັຽຊີວິດ ໃນການສູ້ຣົບກັນ ຢູ່ປາກິສຖານ; ທຳນຽບ ຂອງທ່ານເນຕັນຢາຮູກ່າວວ່າ ບໍ່ມີການປ່ຽນແປງ
ຫົວໜ້າເລືອກຕັ້ງ ໃນອີຣັກ ກ່າວວ່າ ຜົນການນັບຄະແນນສຽງ ຂັ້ນສຸດທ້າຍໃນການເລືອກຕັ້ງ ສະພາແຫ່ງຊາດອີຣັກ ຈະມີການປະກາດໃຫ້ຊາບ ໃນວັນສຸກມື້ນີ້ທັງໆທີ່ໄດ້ມີການຮຽກຮ້ອງ ໃຫ້ເລື່ອນເວລາ ອອກໄປ ແລະນັບບັດຄະແນນສຽງຄືນໃໝ່ໃນບາງເຂດ ການແຂ່ງຂັນ ທີ່ມີຄະແນນສຽງ ໃກ້ຄຽງກັນ ລະຫວ່າງກຸ່ມ ຣັຖບານປະສົມຂອງນາຍົກຣັຖມຸນຕຣີ NOURI AL-MALIKI ແລະກຸ່ມຄູ່ແຂ່ງ ທີ່ສຳຄັນຂອງທ່ານໄດ້ພາໃຫ້ເກີດຄວາມເຄັ່ງຕຶງ ຢູ່ໃນນະຄອນຫລວງຂອງອີຣັກ ແລະອາດ ໝາຍຄວາມວ່າຈະມີການເຈຣະຈາຫາຣືກັນ ເປັນເວລາຫລາຍໆອາທິດ ຫລືຫລາຍໆເດືອນເພື່ອຈັດຕັ້ງຣັຖບານຊຸດໃໝ່ ທ່ານ FARAJ AL-HAIDARI ຫົວໜ້າຄະນະກັມມະການເລືອກຕັ້ງ ທີ່ເປັນອິສຣະຂອງອີຣັກ ກ່າວຕໍ່ພວກນັກຂ່າວໃນວັນພະຫັດວານນີ້ວ່າ ມີທ່າທາງວ່າ ພັກຣັຖບານປະສົມ ຂອງທ່ານ MALIKIແລະພັກປະສົມ IRAQIYA ຂອງອະດີດ ນາຍົກຣັຖມຸນຕຣີອີຣັກ ທ່ານ AYAD ALLAWIຈະມີຄະແນນສຽງ ຕ່າງກັນພຽງນຶ່ງບ່ອນ ຫລື 2 ບ່ອນນັ່ງເທົ່ານັ້ນຢູ່ໃນສະພາແຫ່ງຊາດ ກອງທັບປາກິສຖານ ກ່າວວ່າ ມີທະຫານ 5 ຄົນ ແລະພວກຫົວຮຸນແຮງ ຢ່າງນ້ອຍ 21 ຄົນເສັຽຊີວິດ ໃນການສູ້ຣົບກັນ ຢູ່ໃນເຂດຊົນເຜົ່າ ORAKZAI ທາງພາກຕາເວັນ ຕົກສຽງເໜືອຂອງປະເທດ ກອງທັບປາກິສຖານເວົ້າວ່າ ພວກຫົວຮຸນແຮງ ໄດ້ບຸກໂຈມຕີຄ້າຍທະຫານແຫ່ງນຶ່ງ ຢູ່ໃນເຂດດັ່ງກ່າວ ໃນຕອນເຊົ້າ ຂອງວັນສຸກມື້ນີ້ ຊຶ່ງພາໃຫ້ກຳລັງຮັກສາຄວາມສະງົບ ຂອງປາກິສຖານ ຕອບໂຕ້ຄືນ ຄວາມຮຸນແຮງທີ່ວ່ານີ້ເກີດຂຶ້ນລຸນຫລັງ ທີ່ໄດ້ມີການໂຈມຕີ ທາງອາກາດຫຼາຍໆຄັ້ງ ທີ່ເຮັດໃຫ້ມີຜູ້ເສັຽຊີວິດ ຢ່າງນ້ອຍ 50 ຄົນ ຊຶ່ງສ່ວນໃຫຍ່ແລ້ວ ແມ່ນພວກທີ່ສົງສັຍວ່າເປັນພວກຫົວຮຸນແຮງ ໃນເຂດຊົນເຜົ່າ ORAKZAI ໃນວັນພະຫັດວານນີ້ ເຈົ້າໜ້າທີ່ທ້ອງຖິ່ນເວົ້າວ່າ ເປົ້າໝາຍທີ່ຖືກໂຈມຕີ ແມ່ນຮວມທັງໂຮງຮຽນນັກສອນສາສນາ ອິສລາມແຫ່ງນຶ່ງ ແລະໂຮງຮຽນອີກແຫ່ງນຶ່ງທີ່ພວກທາລີບານໃຊ້ ທຳນຽບຂອງທ່ານ BENJAMINNETANYAHU ນາຍົກຣັຖມຸນຕຣີ ອິສຣາແອລ ແຈ້ງວ່າ ທ່າທີຂອງອິສຣແອລກ່ຽວກັບການປຸກເຮືອນໃໝ່ ໃສ່ກ້ຳຕາເວັນອອກ ຂອງນະຄອນເຈຣູຊາແລັມນັ້ນແມ່ນບໍ່ມີການປ່ຽນແປງໃດໆ ຫລັງຈາກ ການເດີນທາງ ໄປຢ້ຽມຢາມສະຫະຣັດເພື່ອເຈຣະຈາຫາຣື ກ່ຽວກັບຂັ້ນຕອນ ໃນການສ້າງສັນຕິພາບ ທຳນຽບຂອງທ່ານNETANYAHU ໄດ້ໃຫ້ຄວາມເຫັນດັ່ງກ່າວ ໃນວັນສຸກມື້ນີ້ ກ່ອນການປະຊຸມຄະນະຣັຖບານທີ່ໄດ້ມີການວາງແຜນໄວ້ແລ້ວ ເພື່ອສົນທະນາຫາຣື ກ່ຽວກັບຂໍ້ສເນີ ຂອງສະຫະຣັດທີ່ແນໃສ່ຢາກໃຫ້ມີການຟື້ນຟູ ການເຈຣະຈາ ກັບຝ່າຍປາແລສໄຕນ໌ນັ້ນ ພວກຜູ້ນຳອະວຸໂສ ໃນຣັຖບານປະສົມ ຂອງທ່ານ NETANYAHU ພວມພາກັນ ໃຫ້ການສນັບສນຸນຕໍ່ນາຍົກຣັຖມຸນຕຣີ ແລະການຢືນຢັດຂອງທ່ານ ທີ່ວ່າ ອິສຣາແອລ ຈະສືບຕໍ່ທຳການຕັ້ງບ້ານໃໝ່ຕໍ່ໄປ ເຈົ້າໜ້າທີ່ສະຫະຣັດ ຢາກໃຫ້ອິສຣແອລໂຈະແຜນການປຸກເຮືອນໃໝ່ 1 ພັນ 600 ຫຼັງ ໃສ່ກ້ຳຕາເວັນອອກ ຂອງນະຄອນເຈຣູຊາແລັມຊຶ່ງຝ່າຍປາແລສໄຕນ໌ອ້າງວ່າ ຈະຕັ້ງເປັນນະຄອນຫລວງຂອງຕົນ ໃນອະນາຄົດ ເກົາຫລີເໜືອເຕືອນເກົາຫລີໃຕ້ ແລະສະຫະຣັດວ່າ ຕົນຈະທຳການໂຈມຕີ ດ້ວຍອາວຸດນິວເຄລັຽຖ້າປະເທດທັງສອງ ຫາກພະຍາຍາມ ຈະໂຄ່ນລົ້ມ ອຳນາດການປົກຄອງ ຂອງເກົາຫລີເໜືອ ຖແລງການສະບັບນຶ່ງ ທີ່ນຳອອກເຜີຍແຜ່ ໂດຍກອງທັບເກົາຫລີເໜືອ ໃນວັນສຸກມື້ນີ້ເຕືອນວ່າ ປະເທດໃດກໍຕາມ ທີ່ຊອກຫາຊ່ອງທາງ ຈະໂຄ່ນລົ້ມ ຣະບອບການປົກຄອງໃນເກົາຫລີເໜືອ ຈະໄດ້ຮັບການປລາຊັຍ ຕໍ່ກອງທັບ ທີ່ເກັ່ງກ້າສາມາດຂອງເກົາຫລີເໜືອ ຖແລງການສະບັບນີ້ ໄດ້ນຳອອກເຜີຍແຜ່ ເພື່ອເປັນການຕອບໂຕ້ຕໍ່ລາຍງານສະບັບນຶ່ງ ຂອງໜັງສືພິມ DONG-A ILBO ຂອງເກົາຫລີໃຕ້ ທີ່ແຈ້ງວ່າພວກນັກຊ່ຽວຊານ ທາງດ້ານທະຫານແລະພົລເຮືອນ ຈາກສະຫະຣັດ ເກົາຫລີໃຕ້ ແລະຈີນຈະປະຊຸມກັນຢູ່ຈີນ ໃນເດືອນໜ້ານີ້ ເພື່ອປຶກສາຫາຣື ກ່ຽວກັບຄວາມເປັນໄປໄດ້ໃນການພັງທະລາຍລົງ ຂອງອຳນາດການປົກຄອງ ຄອມມູນິສໃນເກົາຫລີເໜືອ ມີຄວາມວິຕົກກັງວົນເພີ້ມຂຶ້ນ ກ່ຽວກັບຄວາມທຸ່ນທ່ຽງ ຂອງອຳນາດການປົກຄອງໃນເກົາຫລີເໜືອ ແລະການເກັບສະສົມ ອາວຸດນິວເຄລັຽ ນັບແຕ່ຜູ້ນຳວັຍ 68 ປີຂອງເກົາຫລີເໜືອ ທ່ານກິມ ຈົງ ອິລ ໄດ້ເປັນໃນອັນທີ່ປາກົດວ່າ ໂຣກລົມສາຣະບາດໃນປີ 2008 ພວກຜູ້ນຳ ໃນການປະທ້ວງ ຕໍ່ຕ້ານຣັຖ ບານຢູ່ໄທ ກ່າວວ່າພວກຕົນຈະທຳການປະທ້ວງ ຄັ້ງໃຫຍ່ຕື່ມອີກ ທີ່ບາງກອກ ໃນວັນເສົາມື້ອື່ນເພື່ອສືບຕໍ່ການຮຽກຮ້ອງ ໃຫ້ຈັດການເລືອກຕັ້ງໃໝ່ ໃນວັນສຸກມື້ນີ້ກຸ່ມທີ່ເອີ້ນວ່າ ພວກເສື້ອແດງ ໄດ້ພາກັນ ຂີ່ຣົດກະບະແລະຣົດຈັກໄປຕາມຖນົນຫົນທາງ ສາຍຕ່າງໆ ໃນນະຄອນຫລວງຂອງໄທ ເພື່ອຊັກຊວນໃຫ້ ປະຊາຊົນໃນບາງກອກ ເຂົ້າຮ່ວມ ການໂຮມຊຸມນຸມປະທ້ວງ ບັນດາສະມາຊິກ ຂອງພັກເພື່ອໄທຊຶ່ງເປັນພັກຝ່າຍຄ້ານ ກໍໄດ້ເຂົ້າຮ່ວມກຳລັງ ກັບພວກປະທ້ວງຕໍ່ຕ້ານຣັຖບານ ພວກເສື້ອແດງ ຊຶ່ງສ່ວນໃຫຍ່ແລ້ວ ມາຈາກເຂດຊົນນະບົດ ສອກຫລີກຫ່າງໄກ ທີ່ທຸກຍາກໃນພາກເໜືອຂອງໄທນັ້ນ ໄດ້ພາກັນປະທ້ວງ ຢູ່ທີ່ບາງກອກ ເລີ້ມມາ ແຕ່ວັນທີ 13 ມີນາໂດຍມີຈຸດປະສົງແນໃສ່ ເພື່ອບັງຄັບໃຫ້ ນາຍົກຣັຖມຸນຕຣີ ອະພິຊິ ເວດຊາຊີວະຍຸບສະພາ ແລະຮຽກໃຫ້ມີ ການເລືອກຕັ້ງຄັ້ງໃໝ່ ເຂົາເຈົ້າເປັນ ພວກສນັບສນຸນອະດີດນາຍົກຣັຖມຸນຕຣີ ທັກສິນ ຊິນນະວັດ ທີ່ຖືກໂຄ່ນລົ້ມ ໃນການກໍ່ຣັຖປະຫານໂດຍພວກທະຫານ ຍ້ອນມີການກ່າວຫາວ່າ ສໍ້ຣາດບັງຫລວງນັ້ນ ພວກທະນາຍຄວາມ ທີ່ຕາງໜ້າ ໃຫ້ແກ່ເຈົ້າຂອງຣົດ ໂຕໂຢຕ້າ ທີ່ຖືກເອີ້ນຄືນໄດ້ໄປປາກົດໂຕ ຢູ່ສານ ໃນວັນພະຫັດວານນີ້ ເພື່ອປຶກສາຫາຣື ກ່ຽວກັບການຮວມເອົາສຳນວນຟ້ອງ ບໍຣິສັດຜລິດຣົດດັ່ງກ່າວ ທີ່ມີກວ່າ 200 ສຳນວນນັ້ນເຂົ້າເປັນອັນດຽວກັນ ມີທະນາຍຄວາມ ຢ່າງນ້ອຍ 24 ຄົນ ໄດ້ກ່າວໃນການໃຫ້ການທີ່ນະຄອນ SAN DIEGO ຣັດກາລີຟໍເນັຽ ກ່ຽວກັບການເອີ້ນຄືນ ຣົດໂຕໂຢຕ້າຫຼາຍກວ່າ8 ລ້ານຄັນ ຊຶ່ງສ່ວນໃຫຍ່ແລ້ວ ແມ່ນສົງສັຍວ່າ ມີບັນຫາເຣື່ອງຄັນເລັ່ງທີ່ສາມາດຄ້າງໄດ້ ພວກທີ່ໄດ້ຮັບບາດເຈັບ ແລະເສັຽຊີວິດ 97 ຄົນໄດ້ພາກັນຍື່ນຟ້ອງ ເປັນສ່ວນບຸກຄົນ ແລະອີກ 138 ຄົນ ໄດ້ຍື່ນຟ້ອງຮ່ວມກັນກ່ຽວກັບຣົດໂຕໂຢຕ້າ ຮຸ້ນທີ່ມີບັນຫາ ຕົກຣາຄາ ທີ່ທຳໃຫ້ຕົນໄດ້ຮັບຄວາມເສັຽຫາຍນັ້ນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ